Document ID: 32010R0033

KOMISSION ASETUS (EU) N:o 33/2010,
annettu 12 päivänä tammikuuta 2010,
tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Kun luokitellaan jalkineita, joiden päälliset koostuvat kahdesta tai useammasta aineesta, asetuksen (ETY) N:o 2658/87 liitteenä olevan yhdistetyn nimikkeistön 64 ryhmän 4 huomautuksen a alakohdan ja 1 lisähuomautuksen mukaisesti, 64 ryhmän 1 lisähuomautuksen toista virkettä olisi täsmennettävä toteamalla, kuinka varmistetaan, että tietyillä aineilla on päällisen ominaisuudet.
(2)
Euroopan unionin tuomioistuin otti tässä tarkoituksessa asiassa C-165/07, Skatteministeriet v. Ecco Sko A/S (2), antamassaan tuomiossa käyttöön ”kävelytestin”. Testissä varmistetaan, tarjoavatko jalkineen yläosan aineet käyttäjän jalalle kävelyyn riittävää tukea.
(3)
Tämän vuoksi on aiheellista täsmentää 64 ryhmän 1 lisähuomautuksessa, että aineiden on tarjottava jalkineen käyttäjän jalalle kävelyyn riittävää tukea, jotta niillä olisi päällisen ominaisuudet.
(4)
Euroopan yhteisöjen tuomioistuin ei täsmennä tuomiossaan, onko ”kävelytesti” suoritettava solkiremmien kanssa vai ilman niitä. Yhteisöjen tuomioistuin antaa kansallisen tuomioistuimen tehtäväksi tehdä tarvittavat toteamukset. Tuomiota on mahdollista tulkita eri tavoin, koska se, jäävätkö solkiremmit paikoilleen, riippuu siitä, kuinka nahka poistetaan.
(5)
Yhdenmukaisen tulkinnan varmistamiseksi erilaisten kiinnitysten osalta on tarpeen täsmentää 64 ryhmän 1 lisähuomautuksessa, että kiinnityksen on oltava paikoillaan testin ajan. Kun kyseessä ovat nauhojen kaltaista kiinnitystä edellyttävät jalkineet, ”kävelytesti” epäonnistuisi kaikilla aineilla, koska käyttäjä ei pystyisi kävelemään ollenkaan kiinnityksen puuttuessa.
(6)
Sen vuoksi asetusta (ETY) N:o 2658/87 olisi muutettava.
(7)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (ETY) N:o 2658/87 liitteenä olevan yhdistetyn nimikkeistön 64 ryhmän 1 lisähuomautuksen ensimmäisen kohdan toinen virke seuraavasti:
”Vahvisteiden poistamisen jälkeen näkyvällä aineella on oltava päällisen eikä vuorin ominaisuudet, ja sen tarjottava jalkineen käyttäjän jalalle kävelyyn riittävää tukea, kun alkuperäiset kiinnitysvälineet ovat paikoillaan.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä tammikuuta 2010.

Labels: 3
1